Maradona și portocalele aruncate din tribună. Belodedici era de față și a rămas uluit.
Belodedici l-a avut ca adversar pe Maradona într-un meci Valencia – Sevilla. Belodedici: "Când îl ai pe Maradona în față îți cam tremură picioarele". Fanii au aruncat cu portocale pe teren, Maradona a făcut câteva jonglerii cu ele și le-a trimis înapoi în tribună.
Miodrag Belodedici, fost fundaș al Generației de Aur și de două ori câștigător al Cupei Campionilor, și-a adus aminte de momentul în care l-a întâlnit pe Maradona în Spania. Juca la Valencia când Maradona, aflat la finalul carierei la Sevilla, l-a impresionat nu doar cu felul în care stăpânește mingea, ci și portocala. Miodrag Belodedici: "Când îl ai pe Maradona în față, îți cam tremură picioarele. El juca la Sevilla, în Spania, eu jucam la Valencia. Tot stadionul, când a ieșit la încălzire, tot stadionul se uita la el și îl aplauda. În meci a fost un corner și au aruncat două portocale. Știți că sunt plantații, la Sevilla, la Valencia, plantații de portocale. Au căzut două portocale în teren, s-a dus, le-a luat cu piciorul, le-a ridicat, a făcut câteva jonglerii și le-a dat în tribună, acolo. Toată tribuna s-a ridicat în picioare și a început să-l aplaude.".